Honderde afleggings dreig by DenelNa etlike taai maande, kan aflegging sommige Denel-werkers nou in die gesig staar. (Foto: Maroela Media) Talle Denel-werkers wat die afgelope paar maande ŉ nagmerrietyd agter die rug het weens die ongereelde en onvolledige betaling van hul salarisse, moet hulle nou boonop staal vir moontlike afleggings. Denel is besig met ingrypende veranderings om die sukkelende wapenvervaardiger weer in ŉ winsgewende entiteit om te skakel. Hy beoog nou om tot ŉ derde van sy permanente werkerskorps van sowat 1 800 mense af te lê. Mike Kgobe, tussentydse hoof van die wapenvervaardiger, stippel in ŉ brief die beoogde herstrukturering van Denel uit. DefenceWeb berig die brief verduidelik hoe die beoogde herstrukturering gaan lei tot ŉ verlaging in die maatskappy se algehele kostebasis, die verbetering van bedryfsdoeltreffendheid en ŉ “moontlike verlaging” in personeel in alle afdelings. In die geheel kan 663 Denel-werkers by die maatskappy se ses verskillende afdelings afgelê word. Derek Mans, sektorkoördineerder van verdediging by Solidariteit, sê die briewe wat geraakte werkers ontvang het, is generies en verklap nie veel oor hoe die operasionele plan in werking gestel gaan word nie. Hy sê elke afdeling se organogram sal ontleed moet word om te bepaal presies hoe die nuwe struktuur daarna gaan uitsien. Omdat meer as 50 werkers geraak word, moet Denel aansoek doen by die Kommissie vir Versoening, Bemiddeling en Arbitrasie (KVBA) vir die aanstelling van ŉ kommissaris om die proses te fasiliteer. Die maatskappy het dit reeds gedoen en twee kommissarisse is aangewys. Die konsultasieproses sal na verwagting op 19 September afskop. ŉ Afleggingsdatum van 1 Oktober is voorgestel, hangende die afhandeling van alle konsultasieprosesse, het DefenceWeb berig. ŉ Skeidingspakket gelykstaande aan ŉ week se vergoeding vir elke diensjaar is glo ook op die tafel. Mans sê Solidariteit gaan besonderhede aanvra oor elke afdeling en dit ontleed sodat die proses en die inwerkingstelling van die nuwe plan behoorlik begryp kan word. Die vakbond soek ook presiese besonderhede oor hoe elke werker geraak gaan word voordat daar enigsins oor afleggings, alternatiewe of pakkette gepraat kan word. Hy sê Solidariteit sal, soos nodig, ook ander instansies soos Helpende Hand of Solidariteit Finansiële Dienste mobiliseer om werkers by te staan en kan ook sy beroepsnetwerke inspan om te help. Hy het dieselfde gedoen in die tydperk wat talle werkers nie hul volle salarisse gekry het nie. “In hierdie stadium moet ons eers daarop konsentreer om die plan te verstaan. Die proses maak voorsiening vir die reg op toegang tot inligting; ons het die reg om daarvoor te vra en die magte van die kommissarisse in die proses is van so aard dat hulle kan besluit oor daardie toegang. Die beslissing het dieselfde gesag as ŉ hofbevel.” Mans sê Denel is deurlopend op die nasionale agenda en Solidariteit gaan verseker dat daar gestruktureerd te werk gegaan word sodat geregtigheid binne enige afleggingsproses sal geskied.